62020CJ0405_RES
Byla C‑405/20
EB ir kt.
prieš
Versicherungsanstalt öffentlich Bediensteter, Eisenbahnen und Bergbau (BVAEB)
(Verwaltungsgerichthof (Vyriausiasis administracinis teismas, Austrija) prašymas priimti prejudicinį sprendimą)
2022 m. gegužės 5 d. Teisingumo Teismo (pirmoji kolegija) sprendimas
„Prašymas priimti prejudicinį sprendimą – Socialinė politika – SESV 157 straipsnis – Protokolas (Nr. 33) – Vienodas požiūris į moteris ir vyrus užimtumo bei profesinės veiklos srityje – Direktyva 2006/54/EB – 5 straipsnio c punktas ir 12 straipsnis – Netiesioginės diskriminacijos dėl lyties draudimas – Profesinė socialinės apsaugos sistema, taikoma po šiose nuostatose nurodytos datos – Valstybės tarnautojų pensijos – Teisės aktai, kuriuose numatytas kasmetinis pensijų indeksavimas – Proporcingai mažėjantis pensijų indeksavimas, visai neindeksuojant tam tikrą sumą viršijančių pensijų – Pateisinimai“
Socialinė politika – Darbuotojai vyrai ir moterys – Vienodas darbo užmokestis – Darbo užmokestis – Sąvoka – Federalinių valstybės tarnautojų senatvės pensija, mokama jiems dėl jų tarnybos – Įtraukimas
(SESV 157 straipsnis)
(žr. 30 punktą)
Socialinė politika – Darbuotojai vyrai ir moterys – Įsidarbinimas ir darbo sąlygos – Vienodas požiūris – Direktyva 2006/54 – Taikymo sritis – Profesinė federalinių valstybės tarnautojų senatvės pensijų, mokamų jiems dėl jų tarnybos, sistema – Įtraukimas
(Tarybos direktyvos 2006/54 2 straipsnio 1 dalies f punktas)
(žr. 31 punktą)
Socialinė politika – Darbuotojai vyrai ir moterys – Vienodas darbo užmokestis – SESV 157 straipsnis – Sąjungą pagrindžiantys principai
(ESS 3 straipsnio 3 dalies antra pastraipa; SESV 157 straipsnis; Europos Sąjungos pagrindinių teisių chartijos 23 straipsnis)
(žr. 39 punktą)
Socialinė politika – Darbuotojai vyrai ir moterys – Vienodas požiūris profesinėse socialinės apsaugos sistemose – Protokole Nr. 33 ir Direktyvos 2006/54 12 straipsnyje numatytas poveikio apribojimas laiko atžvilgiu – Šio apribojimo netaikymas nacionalinės teisės aktams, kuriais numatyta tais metais indeksuoti senatvės pensijas, taikomiems po šiose nuostatose nurodytos datos
(SESV 157 straipsnis; Prie ES ir ESV sutarčių pridėtas Protokolas Nr. 33; Tarybos direktyvos 2006/54 12 straipsnis)
(žr. 33–37, 42, 43 punktus, rezoliucinės dalies 1 punktą)
Socialinė politika – Darbuotojai vyrai ir moterys – Vienodas požiūris profesinėse socialinės apsaugos sistemose – Nacionalinės teisės aktai, kuriuose numatytas proporcingai nacionalinių valstybės tarnautojų pensijų dydžiams mažėjantis pensijų indeksavimas – Indeksavimo netaikymas tam tikrą sumą viršijančių pensijų atveju – Gerokai didesnis neigiamas poveikis pensiją gaunantiems vyrams nei pensiją gaunančioms moterims – Netiesioginė diskriminacija – Leistinumas – Sąlygos – Pateisinimas teisėtų tikslų siekimu – Proporcingumas
(SESV 157 straipsnis; Tarybos direktyvos 2006/54 3 straipsnis ir 5 straipsnio c punktas)
(žr. 51, 57, 58, 61–63, 67–69 punktus, rezoliucinės dalies 2 punktą)
Santrauka
Trys vyriškosios lyties buvę Austrijos federalinės valstybės tarnautojai, EB, DP ir JS, išėjo į pensiją 2000–2013 m. 2017 m. jų senatvės pensijos bruto mėnesio suma buvo: 6872,43 EUR pirmojo, antrojo – 5713,22 EUR, o trečiojo – 4678,48 EUR.
Kiekvienas iš jų kreipėsi į Versicherungsanstalt öffentlich Bediensteter, Eisenbahnen und Bergbau (BVAEB) (Valstybės institucijų, geležinkelių ir kasybos sektoriaus pareigūnų ir tarnautojų ligonių kasa, Austrija, toliau – BVAEB) su prašymu perskaičiuoti jų senatvės pensijos dydį nuo 2018 m. sausio 1 d.
BVAEB atmetė EB ir DP prašymus motyvuodama tuo, kad pagal Austrijos socialinės apsaugos įstatymą, be kita ko, taikomą ir federaliniams valstybės tarnautojams (
1
), 2018 m. senatvės pensija nebuvo didinama, jei bendra jos suma viršijo 4980 EUR per mėnesį. JS pensija nesiekė šio ribos, todėl, remiantis tais pačiais teisės aktais, kuriuose numatytas proporcingai šių pensijų dydžiams mažėjantis pensijų indeksavimas, ji buvo padidinta 0,2989 %.
Visi trys pareiškėjai kreipėsi į Austrijos teismą ir remdamiesi statistine analize, kurioje nurodyta, kad viršijančias šią ribą pensijas gaunančių asmenų kategorijoje yra žymiai daugiau vyrų, tvirtino, kad minėtais teisės aktais jų atžvilgiu nustatyta netiesioginė diskriminacija dėl lyties.
Atmetus jų skundus, Verwaltungsgerichtshof (Aukščiausiasis administracinis teismas, Austija) jie pateikė kasacinį skundą. Šis teismas nusprendė kreiptis į Teisingumo Teismą su prašymu išaiškinti, be kita ko, Protokolą Nr. 33 (
2
), siekiant nustatyti, ar pareiškėjai gali remtis vienodo požiūrio į vyrus ir moteris principu ir ar šis principas (
3
) draudžia kasmetinį senatvės pensijų indeksavimą, kaip numatyta nagrinėjamuose Austrijos teisės aktuose.
Šiomis aplinkybėmis Teisingumo Teismas nusprendė, kad pagal šį principą tokie teisės aktai nedraudžiami, jei tokiais teisės aktais nuosekliai ir sistemingai siekiama užtikrinti tvarų senatvės pensijų finansavimą ir sumažinti skirtumą tarp valstybės finansuojamų pensijų dydžių, neviršijant to, kas būtina šiems tikslams pasiekti.
Teisingumo Teismo vertinimas
Pirmiausiai Teisingumo Teismas konstatavo, kad Protokole Nr. 33 ir Direktyvos dėl vienodo požiūrio į vyrus ir moteris 12 straipsnyje numatyto vienodo požiūrio į vyrus ir moteris principo ribojimas laiko atžvilgiu netaikomas kasmet indeksuojant senatvės pensijas, nes toks mechanizmas nepaneigia teisių ar išmokų, įgytų iki šiose nuostatose numatytos referencinės datos.
Šiuo klausimu Teisingumo Teismas rėmėsi, be kita ko, šių nuostatų tekstu, tuo, kad šis apribojimas yra nuo ESV sutartimi numatytos bendros taisyklės leidžianti nukrypti nuostata ir kad jį reikia aiškinti siaurai, akivaizdžiu ryšiu tarp minėto protokolo teksto ir Sprendimo Barber (
4
), taip pat privalomaisiais teisinio saugumo pagrindais (į kuriuos atsižvelgta tame sprendime), pagal kuriuos užkertamas kelias ginčyti teisines situacijas, kurių poveikis buvo pasibaigęs praeityje, kai tokiu atveju kelių pensijų sistemų finansinė pusiausvyra būtų sutrikdyta atgaline data. Tokio apribojimo negalima taikyti nagrinėjamu atveju pareiškėjams, kurie į pensiją buvo išleisti po 1994 m. sausio 1 d. – Austrijos Respublikoje taikoma referencinė data, vadovaujantis Direktyvos dėl vienodo požiūrio į vyrus ir moteris 12 straipsnio 3 dalimi.
Antra, Teisingumo Teismas nusprendė, kad pagal SESV 157 straipsnį ir Direktyvos dėl vienodo požiūrio į vyrus ir moteris 5 straipsnio c punktą tokie nacionalinės teisės aktai nedraudžiami.
Jei prašymą priimti prejudicinį sprendimą pateikusio teismo turimi statistiniai duomenys parodytų esant netiesioginę diskriminaciją dėl lyties, nes šie teisės aktai neigiamai paveiktų daug didesnę gavėjų vyrų nei gavėjų moterų dalį, tokią diskriminaciją būtų galima pateisinti teisėtais socialinės politikos tikslais, kuriais siekiama užtikrinti tvarų senatvės pensijų finansavimą ir sumažinti skirtumą tarp valstybės finansuojamų pensijų lygių.
Be to, Teisingumo Teismas pažymėjo, kad aptariami teisės aktai įgyvendinami nuosekliai ir sistemingai, nes kasmetinis senatvės pensijų indeksavimas taikomas visiems valstybinių pensijų gavėjams; tai turi patikrinti prašymą priimti prejudicinį sprendimą pateikęs teismas.
Atsižvelgiant į tai, kad valstybės narės turi didelę diskreciją pasirinkti priemones, kuriomis gali būti pasiekti jų socialinės politikos tikslai, šių taisyklių nuoseklumas negali būti kvestionuojamas dėl to, kad jau taikomos kitos socialinės politikos priemonės, kuriomis siekiama remti mažas pajamas, taip pat dėl to, kad pagal privačias profesinių socialinės apsaugos sistemas mokamoms pensijoms ir pareigas einančių valstybės tarnautojų atlyginimui ta pati indeksavimo priemonė nebuvo taikoma.
Galiausiai neatrodo, kad aptariamais teisės aktais viršijama tai, kas būtina siekiamiems tikslams pasiekti, nes juose atsižvelgiama į atitinkamų asmenų įmokų mokėjimą, kadangi pensijų didinimo apribojimai paskirstyti pagal gaunamų išmokų dydžius, o toks padidinimas netaikomas tik didžiausioms pensijoms.
(
1
)	Allgemeines Sozialversicherungsgesetz (Bendrasis socialinės apsaugos įstatymas) 711 straipsnio 1 dalies punktas ir jo paskutinis sakinys, siejami su 1965 m. Pensionsgesetz 1965 (1965 m. Pensijų įstatymas) 41 straipsnio 4 dalimi; redakcija, galiojusi klostantis pagrindinės bylos aplinkybėms.
(
2
)	Pagal prie ESV sutarties pridėtą Protokolą Nr. 33 dėl SESV 157 straipsnio (toliau – Protokolas Nr. 33) SESV 157 straipsnyje socialinės išmokos pagal profesines socialinės apsaugos sistemas nelaikomos atlyginimu tokiu atveju ir tokiu mastu, kai jos yra priskirtinos įdarbinimo laikotarpiams iki 1990 m. gegužės 17 d.2006 m. liepos 5 d. Europos Parlamento ir Tarybos direktyvos 2006/54/EB dėl moterų ir vyrų lygių galimybių ir vienodo požiūrio į moteris ir vyrus užimtumo bei profesinės veiklos srityje principo įgyvendinimo (OL L 204, 2006, p. 23) 12 straipsnio 1 dalyje taip pat nustatyta, kad visoms pagal tokias sistemas mokėtinoms išmokoms, priklausančioms už darbo stažą, įgytą po šios datos, taikomos šios direktyvos II antraštinės dalies 2 skyriaus nuostatos, susijusios su vienodu požiūriu minėtose sistemose.
(
3
)	Įtvirtintas SESV 157 straipsnyje ir direktyvos 5 straipsnyje „Draudimas diskriminuoti“, pagal kurį draudžiama bet kokia tiesioginė ar netiesioginė diskriminacija dėl lyties profesinėse socialinės apsaugos sistemose apskaičiuojant išmokas.
(
4
)	1990 m. gegužės 17 d. Sprendimas Barber (C‑262/88, EU:C:1990:209), pagal kurį EEB sutarties 119 straipsnio (po pakeitimo EB 141 straipsnis, dabar SESV 157 straipsnis) tiesioginiu poveikiu galima remtis reikalaujant vienodo požiūrio į profesines pensijas tik dėl išmokų, priklausančių už darbo laikotarpius po 1990 m. gegužės 17 d., šio sprendimo paskelbimo dienos.